નવી દિલ્હી, તા. 13 : બેંકોની લોન ભરપાઈ ન કરીને વિદેશ નાસી છૂટેલા વિજય માલ્યાએ દેશ છોડયા પહેલા નાણામંત્રી અરુણ જેટલી સાથે મુલાકાત કરી હોવાનો દાવો કર્યા બાદ રાજકીય આક્ષેપોનો દોર શરૂ થયો છે. વિપક્ષે ભાજપની સ્પષ્ટતા માગ્યા બાદ આજે ભાજપે માલ્યાના નિવેદનમાં રાહુલ ગાંધીનું કનેક્શન શોધી કાઢતાં આરોપ મુક્યો હતો કે, રાહુલે લંડનની મુલાકાત કર્યા બાદ માલ્યાએ કરેલું નિવેદન શંકાસ્પદ છે. આ ઉપરાંત કિંગફિશરને ધારાધોરણો નેવે મૂકીને લોન પણ યુપીએના શાસનમાં અપાઈ હતી. વધુમાં કિંગફિશરને પડદા પાછળથી ગાંધી પરિવાર જ ચલાવતો હોવાનો પણ આરોપ મૂક્યો હતો. દરમ્યાન કાયદામંત્રી રવિશંકર પ્રસાદે વાક્યુદ્ધમાં ઝુકાવતાં કહ્યું હતું કે, જેટલીનું રાજીનામું માગવા પહેલાં રાહુલે નેશનલ હેરાલ્ડ કેસમાં સંડોવણીને લઈને પદ છોડવું જોઈએ. ભાજપના વરિષ્ઠ નેતા રવિશંકર પ્રસાદે સવાલ ઉઠાવ્યો હતો કે, રાહુલ ગાંધીના લંડનના પ્રવાસ બાદ જ માલ્યાએ કેમ જેટલી ઉપર આરોપ મુક્યા ? આ સાથે એમ પણ કહ્યું હતું કે, માલ્યાના આરોપો તથ્યથી પર છે. જેટલીએ સ્પષ્ટ શબ્દોમાં કહ્યું હતું કે, માલ્યાએ સદનમાં મળવાનો પ્રયાસ કર્યો હતો અને તેને બેંકો સાથે વાત કરવા કહેવામાં આવ્યું હતું. પ્રસાદે ઉમેર્યું હતું કે, 1947થી 2008 વચ્ચે ભારતીય બેંકોએ 18 લાખ કરોડ રૂપિયાની લોન આપી હતી. જે 2008-14માં વધીને 52 લાખ કરોડે પહોંચી હતી. આ મામલે કોંગ્રેસે જવાબ આપવાની જરૂરિયાત છે. ભાજપના પ્રવક્તા સંબિત પાત્રાએ આરોપ મૂકતાં કહ્યું હતું કે, કોંગ્રેસની ગત સરકાર અને ગાંધી પરિવારે વિજય માલ્યા અને તેની કિંગફિશર એરલાઈન્સ માટે નિયમો અને કાયદાને કોરણે મૂકી દીધા હતા. કોંગ્રેસે માલ્યા પ્રત્યે દર્શાવેલી આટલી નરમાશનો હેતુ સ્પષ્ટ થવો જોઈએ. પાત્રાએ કહ્યું હતું કે, રાહુલ નાહકના ટ્વિટ કરે છે. જે વ્યક્તિ પોતે જામીન ઉપર બહાર હોય તેણે ભ્રષ્ટાચારની વાત ન કરવી જોઈએ. ભાજપ પ્રવક્તાએ ઉમેર્યું હતું કે, કોલકાતાના આવકવેરા વિભાગે તપાસ કરી હતી કે, ડોટેક્સ કંપની પાસેથી રાહુલ ગાંધીએ એક કરોડ રૂપિયાની લોન લીધી હતી. શેલ કંપની ડોટેક્સના પ્રમોટર ઉદયશંકર મહાવરને પૂછપરછમાં કબૂલ્યું હતું કે, તેની 200થી વધુ શેલ કંપનીઓ છે. જેમાં ડોટેક્સ 194મા ક્રમાંકે છે. ગાંધી પરિવારના રૂપિયા નોટબંધી સમયે શેલ કંપનીઓ મારફતે હવાલાથી બહાર જઈ રહ્યા હતા. જેના કારણે નોટબંધી ઉપર રાહુલ ગાંધી હંગામો કરી રહ્યા હતા. વધુમાં પાત્રાએ એમ પણ કહ્યું હતું કે, ક્યારેક તો એવું લાગે છે કે, કિંગફિશર એરલાઈન્સ માલ્યાની હતી કે ગાંધી પરિવારની ? ગાંધી પરિવારની કોઈપણ વ્યક્તિ જ્યારે વિદેશ જતી હતી. ત્યારે બિઝનેસ ક્લાસ મફતમાં મળી જતો હતો.